
ΟΜΙΛΙΑ K. ΑΓΟΡΑΣΤΟΥ
Αξιότιμε κύριε Υπουργέ, κύριε Υφυπουργέ, κύριε Γενικέ Γραμματέα, κύριε Πρόεδρε του Ελεγκτικού Συνεδρίου, εκπρόσωποι των κομμάτων, αξιότιμε Πρόεδρε της Κεντρικής Ένωσης Δήμων και Κοινοτήτων, αγαπητοί συνάδελφοι Δήμαρχοι, Βουλευτές, αξιότιμοι προσκεκλημένοι, κυρίες και κύριοι.

Ο μέσος Έλληνας, κυρίες και κύριοι, είναι μπαϊλντισμένος από τα προβλήματα και αμφιβάλλει για τα πάντα και είναι στο χέρι μας να πάμε σε μια ανατρεπτική δημιουργική πολιτική, θετική δύναμη αλλαγής, για να δώσουμε ένα μήνυμα συνεργασίας, συνέργειας και αποτελεσματικότητας και να ανατρέψουμε αυτή την αμφιβολία. Είναι στο χέρι μας σήμερα. 

Πρέπει να κάνουμε μια δυνατή επανεκκίνηση, αλλά πρέπει και όλοι οι Έλληνες μαζί, να αντιληφθούμε και να θυμηθούμε σε πόσο μοναδική χώρα ζούμε. Πρέπει και επιβάλλεται. Εμείς το κάνουμε. Επιβάλλεται να ενεργοποιηθούν οι μηχανισμοί που μπορούν να προσφεύγουν οι πολίτες για να δικαιωθούν. Αυτοί οι μηχανισμοί ήταν εν υπνώσει. Πρέπει να τους ενεργοποιήσουμε και να πάνε πιο γρήγορα, για να μπορούν οι άνθρωποι να βρουν το δίκιο τους όταν το έχουν, όταν πρέπει να το βρουν στην ώρα τους. 
Πρέπει οπωσδήποτε να θυμηθούμε και να βάλουμε όλοι μας μέσα στο μυαλό, ότι αυτή η κρίση είναι κρίση εμπιστοσύνης, που αγγίζει υπαρξιακά προβλήματα, για τον ρόλο της πολιτικής και για τους θεσμούς. Πρέπει να την ανατρέψουμε και την κρίση αυτή της εμπιστοσύνης, θα την ανατρέψουμε μόνο με συνεργασία, συνέργεια και αποτέλεσμα. Χειροπιαστό, απτό, μετρήσιμο. Πρέπει να βάλουμε ακόμα – πολλά πρέπει λέω, αλλά το αυτονόητο έχει χαθεί – στο μυαλό μας και στις ενέργειές μας, τον όρο της συναίσθησης. Την ικανότητα να βλέπουμε τον κόσμο με τα μάτια του άλλου και να κάνουμε αυτό που κάποιος σκέφτεται, βλέπει και βιώνει. 

Κυρίες και κύριοι, έχω την τιμή και την χαρά να εκπροσωπώ την Ένωση των Περιφερειών και τον Πρόεδρο, τον Γιάννη τον Σγουρό και έχετε τους χαιρετισμούς και από τον Γιάννη τον Σγουρό, που δεν μπορεί να παρευρεθεί. Μήνυμά μας είναι η συνεργασία και η συνέργεια. Την πετύχαμε. Την πετύχαμε με την αύξηση της απορροφητικότητας, με το να ολοκληρώσουμε, να βγάλουμε από το τέλμα, να δημιουργήσουμε και τις προϋποθέσεις της μείωσης του χρόνου της υλοποίησης των έργων και το πετύχαμε όλοι μαζί. Μπορούμε περισσότερα όμως. Το πιστεύω αυτό. Δυόμισι χρόνια τώρα, το πιστεύω αυτό. Αρκεί να ενσκήψουμε όλοι μας μέσα στην ελληνική ψυχή και να βρούμε τα κατάλληλα εργαλεία. Μπορούμε. Όταν το θέλουμε, μπορούμε. Μπορούμε να το πετύχουμε.

Όμως, για να το πετύχουμε αυτό, πρέπει να υπάρχει και αγαστή συνεργασία με την Κεντρική Διοίκηση και με όλους τους Βαθμούς. Αυτό που λείπει, κυρίες και κύριοι, από την χώρα, είναι η ορθή διακυβέρνηση. Έχουμε τα πάντα, αλλά τα επίπεδα διακυβέρνησης μπερδεύονται. Για αυτό να ξεκαθαρίσουμε τι, ποιος, πότε, πώς το κάνει. Ξεκάθαρα. Οι γκρίζες ζώνες είναι ζώνες οι οποίες δημιουργούν προβλήματα, τα οποία έχει καταδικάσει ο κόσμος και δικαίως διαμαρτύρεται. 

Για αυτές τις γκρίζες ζώνες και τα προβλήματα διαμαρτύρεται. Δεν διαμαρτύρεται για τον ορθό λόγο, για την πολιτική τόλμη. Πρέπει να τολμήσουμε, διεκδικώντας το δικαίωμα στο λάθος. Όχι να μην τολμούμε, φοβούμενοι, έχοντας πολιτική δειλία, ατολμία, μήπως κάνουμε το λάθος. Να κάνουμε το λάθος και να το αλλάξουμε. Θέλουμε συνεργασία με την Κεντρική Διοίκηση. 

Ξέρουμε ότι φέτος έχουμε 90% κάτω τους πόρους για να κάνουμε έργα. Παρ’ όλα αυτά, προσπαθούμε να βρούμε έξυπνες λύσεις, που να μας βγάλουν από αυτό το αδιέξοδο. Και το πετυχαίνουμε. Θέλουμε συνεργασία. Παρ’ όλο ότι έχουμε μείωση κατά 60% των λειτουργικών μας δαπανών, τα καταφέρνουμε. Αυτό τι δείχνει; Δείχνει, όταν έρχονται τα δύσκολα και ενεργοποιούμε όλες τις υγιείς δυνάμεις, καταφέρνουμε το αδύνατο που θεωρούσαμε κάποτε. 
Ολοκληρώνω. Εμείς είμαστε εδώ. Συνεργαζόμαστε με τον Α΄ Βαθμό. Θέλουμε να πετύχουμε τους στόχους, που είναι οι πολίτες. Γιατί το πρόγραμμά μας, το πρόγραμμα των Περιφερειών είναι ανθρωποκεντρικό, στο κέντρο έχει τον πολίτη. Και επιτέλους ας σταματήσουμε αυτή την πολιτική παλαιοκομματική φιλοσοφία, της απειλητικής ετερότητας. Υπάρχει πάντα κάποιος εχθρός, τον οποίο βάλλουμε και χάνουμε τον στόχο της αποτελεσματικότητας, της δημιουργικότητας και της ανάπτυξης. Ας το σταματήσουμε αυτό. Δεν είναι ώρες για τέτοια πράγματα. Είναι ώρες για συνεργασία πραγματική, με όλους. 

Κυρίες και κύριοι, σας ευχαριστώ για τον χρόνο και ας ανατρέψουμε όλοι μαζί τα απέραντα: αν, τα οποία μένουν ανεκπλήρωτα. Στο τέλος δεν γίνεται τίποτα. Αν πατάξουμε το λαθρεμπόριο, αν πατάξουμε την φοροδιαφυγή, αν πατάξουμε το παραεμπόριο, αν πατάξουμε την γραφειοκρατία, αν πάει πιο γρήγορα η δικαιοσύνη, αν σταματήσει οι συναλλαγή και αν… Τότε βρίσκουμε τα χρήματα. Όμως δυστυχώς μένουμε στο: αν και δεν κάνουμε τίποτα. Πρέπει να ενεργοποιήσουμε όλες τις δυνάμεις, ο καθένας από τον τομέα ευθύνης που έχει. Γιατί η ευθύνη του καθενός και της καθεμιάς, πρέπει να αναχθεί σε εθνική ευθύνη.

Σας ευχαριστώ πολύ για τον χρόνο σας και την φιλοξενία σας. 

